गैस विपणन : ओएनजीसी का गेल से समझौता  
समझौते के मुताबिक, ओएनजीसी के विभिन्न क्षेत्रों से भविष्य में होने वाले प्राकृतिक गैस के उत्पादन पर पहला अधिकार गेल इंडिया का होगा।
सार्वजनिक क्षेत्र की तेल एवं प्राकृतिक गैस निगम :ओएनजीसी: ने प्राकृतिक गैस कारोबार करने वाली सार्वजनिक क्षेत्र की ही गेल इंडिया लिमिटेड के साथ एक सहयोग समझौते पर हस्ताक्षर किए हैं जिसके तहत उसने भविष्य में होने वाले प्राकृतिक गैस उत्पादन का विपणन अधिकार गेल को दिया है।  समझौते के मुताबिक, ओएनजीसी के विभिन्न क्षेत्रों से भविष्य में होने वाले प्राकृतिक गैस के उत्पादन पर पहला अधिकार गेल इंडिया का होगा। लेकिन यदि गेल 30 दिन के भीतर गैस का बेहतर मूल्य नहीं दे पाई, तो फिर गैस का विपणन अधिकार वापस ओएनजीसी के पास आ जाएगा।  ओएनजीसी पेट्रो एडीसंस लिमिटेड द्वारा दाहेज पेट्रोकेमिकल्स काम्पलेक्स में तैयार होने वाले कुछ रसायनों का विपणन भी गेल द्वारा किया जाएगा। यह संयंत्र ओएनजीसी की सहयोगी कंपनी द्वारा स्थापित किया जा रहा है। दोनों कंपनियों ने अलग अलग प्रेस विज्ञप्ति जारी कर इसकी जानकारी दी। ओएनजीसी पेट्रो.एडीसंस लिमिटेड :ओपीएएल: में गेल की 19 प्रतिशत भागीदारी है।  यह समझौता शुरू में तीन साल के लिये मान्य होगा और बाद में इसे बढ़ाया भी जा सकेगा। कंपनियों की जारी विज्ञप्ति में कहा गया है, दोनों कंपनियों के संयुक्त प्रयास से ओएनजीसी के विभिन्न क्षेत्रों से भविष्य में निकलने वाली गैस का प्रभावी विपणन किया जा सकेगा, क्योंकि गेल के पास देशभर में विपणन ढांचा और संभावित ग्राहकों के साथ आपूर्ति गठबंधन बना हुआ है। दोनों कंपनियों ने देश के विभिन्न हिस्सों में उपलब्ध अपने संसाधनों और सुविधाओं तथा उपलब्धता की लागत को देखते हुए उपलब्ध प्राकृतिक गैस की अदला बदली के लिये भी समझौता किया है। ओएनजीसी अध्यक्ष एवं प्रबंध निदेशक आर एस शर्मा ने इस मौके पर कहा कि इन समझौतों के बारे में पिछले कुछ समय से बातचीत चल रही थी। सोमवार को हुए इन समझौतों से दोनों कंपनियों के कारोबार विकास में मदद मिलेगी।